ཕ་མས་འབོད་པའི་དུས།།མྱུར་དུ་ཨ་ལན་བྱ།།ཕ་མས་མངག་པའི་ལས།།ཕྱིར་འགྱངས་མེད་པར་བསྒྲུབ།།ཕ་མའི་བསླབ་བྱ་དག།གུས་པས་མཉན་པར་བྱ།།ཕ་མས་བཀའ་བཀྱོན་སྐབས།།བཀུར་བས་དང་ལེན་བྱ།།དབྱར་དགུན་ཕ་མ་ལ།།དྲོད་བསིལ་གང་དགོས་སྦྱིན།།ནངས་ནུབ་ཕ་མ་ལ།།ཁམས་འདྲི་བསྙེན་བཀུར་ཞུ།།ཕར་འགྲོ་ཕ་མར་ཞུ།།ཚུར་སླེབས་སྙན་གསན་དབུལ།།སྡོད་གནས་གཏན་འཁེལ་དང༌།།ལས་ཀ་བརྟན་པོ་བྱ།།བྱ་བ་ཆུང་ན་ཡང༌།།རང་དགར་བྱེད་མི་རུང༌།།རང་དགར་བྱས་གྱུར་ན།།ཡ་རབས་ལུགས་དང་འགལ།།དངོས་པོ་ཆུང་ན་ཡང༌།།རང་དགར་སྦ་མི་རུང༌།།རང་དགར་སྦས་གྱུར་ན།།ཕ་མའི་སེམས་པ་གསོད།།ཕ་མ་དགའ་བའི་གནས།།ཅི་ནུས་བསྒྲུབ་པར་བྱ།།ཕ་མ་མི་དགའི་རིགས།།བག་ཡོད་སྒོ་ནས་འདོར།།ལུས་ལ་སྙད་བྱུང་ན།།ཕ་མས་སེམས་ཁྲལ་བྱེད།།ཀུན་སྤྱོད་ཉམས་གྱུར་ན།།ཕ་མར་ངོ་ཚ་སྐྱེ།།ཕ་མ་དགའ་ན་བདག།བཀུར་སྟི་ཅི་ཞིག་དཀའ།།ཕ་མ་སྡང་ཡང་བདག།གུས་བཀུར་དེ་ནི་མཆོག།ཕ་མའི་ཉེས་སྐྱོན་ལ།།ཞི་དུལ་འཛུམ་མདངས་བཅས།།འཇམ་པོའི་ངག་ཚིག་གིས།།བསྐུལ་ཏེ་བཅོས་པར་བྱ།།སྐྱོན་དངོས་མི་ལེན་ན།།ཕ་མ་དགའ་བའི་དུས།།ངུས་ཏེ་སླར་ཡང་ཞུ།།བརྡུང་ཡང་འཁོན་མི་བྱ།།ཕ་མ་ན་བའི་དུས།།སྨན་བྲོ་རང་གིས་བལྟ།།ཉིན་མཚན་བསྙེན་བཀུར་ཞུ།།གམ་ནས་འབྲལ་མི་བྱ།།ཕ་མ་གཤེགས་རྗེས་སུ།།ལོ་གསུམ་མྱ་ངན་བྱེད།།འཚོ་བ་སྟབས་བདེའི་ངང༌།།ཤ་ཆང་སོགས་མི་བསྟེན།།ལྷག་བསམ་དག་པའི་ངང༌།།སྲོལ་བཞིན་འདས་མཆོད་བྱ།།འདས་རྗེས་བྱ་གཞག་རྣམས།།འཚོ་གཞེས་སྐབས་ལྟར་བྱ།།